Jon Oñatibia Audela

Jon Oñatibia Audela (Oiartzun, 1911ko azaroaren 24a - Oiartzun, 1979ko ekainaren 30a), euskal idazle eta txistulari gipuzkoarra izan zen.

Bizitza 

Zaragozako Unibertsitatean egin zituen zuzenbideko ikasketak. Espainiako Gerra Zibila hasi zenean, gudari ibili zen, eta Parisa erbesteratu zen gero. Parisen, Eresoinka musika taldearekin ibili zen, txistulari. 1941ean, Venezuelara joan zen; han hamahiru urte pasa ondoren, Estatu Batuetatara jo zuen, Agirre lehendakariak hala eskatuta. Euskara eta txistua irakasten aritu zen han. 1960. urtean Euskal Herrira itzuli zen, eta Larraun abesbatza eta dantza-taldea sortu zuen. Oiartzunen kokatu eta bertako ikastolan euskara jolas bidez irakasteko metodoa abiarazi zuen. Oñatibiarena da Método de euskera radiofónico. Euskera irrati bidez (1965) izeneko ikasbidea, baita Método radiofónico en discos (1967), Ikusi (1965), eta Edur Zuri, Ipotx triskaria, Txano gorritxu, Erruskiñe, Hamelin´go txirularia, Aatetxo itxusia, nazioarteko ipuinen euskararako itzulpenak ere. Zeruko Argia, Agur eta Goiz Argi aldizkarietan eman zituen argitara lan aipagarriak, eta batez ere, Caracasen eta New York-en atera zen Argia astekarian. Oñatibia izan zen, gainera Argiako zuzendaria 1946-1958 bitartean. Euskaltzaindiak  euskaltzain urgazle izendatu zuen 1966ko azaroaren 25ean eta 1978an Euskerazaintzako euskaltzain oso izendatu zuten.

Obra 
 Euskera irrati-bidez, Donostia: Edili, 1965.

 Neke ta poz, Donostia: Edili, 1983. Gaztelerazko bertsioa: Jesus Iturrioz Ibarlucea Neke ta poz: recuerdos de un exiliado, 2004.

Erreferentziak

Kanpo estekak 
 Jon Oñatibia literaturaren zubitegian
 Bidegileak: Yon Oñatibia Antton Kazabonek

Oiartzungo idazleak
Oiartzuarrak
Musika-irakasleak
Euskal Herriko frankismoaren erbesteratuak
Euskal Herriko autobiografoak
Euskal Herriko pedagogoak
Euskerazaintza